Mans gevonnis wat SAUK-span voor kamera beroofVuyo Mvoko word beroof terwyl die kameras rol (10 Maart 2015) (Skermskoot uit die video) Twee mans wat SAUK-joernaliste in Maart verlede jaar beroof het terwyl hulle besig was met verfilming, is Dinsdag in die Johannesburgse landdroshof gevonnis. Die Zimbabwiërs, Alfred Ndlovu en Clement Ncube, is tot 15 jaar tronkstraf elk gevonnis nadat hulle twee maande gelede skuld erken het op aanklag van roof met verswarende omstandighede. Die verslaggewers Vuyo Mvoko en Chriselda Lewis het op 10 Maart gereedgemaak vir ŉ regstreekse uitsending om te berig oor die Zambiese president Edgar Lungu se aankoms by die Milpark-hospitaal in Johannesburg, toe Ndlovu en Ncube hulle met ŉ speelgoedgeweer gedreig en beroof het. Die kameras het reeds gerol. Phindi Louw, Gautengse woordvoerder van die Nasionale Vervolgingsgesag, het Dinsdag bevestig Ndlovu en Ncube is tot 15 jaar tronkstraf elk gevonnis. “Hulle begin dadelik met hul vonnisse. Daar was oorweldigende bewyse teen die twee mans en daarom het hulle skuld erken,” het sy gesê. Louw het bygevoeg die twee mans het nie aangedui of hulle beplan om appèl aan te teken teen hul vonnisse nie. Die mans het die SAUK-span se waardevolle besittings, waaronder skootrekenaars en selfone, gesteel voor hulle gevlug het. Twee ander beskuldigdes, Pascal Manuel Junior en Motin Mortin, het in Maart skuld ontken. Louw het gesê sy kon nie dadelik die status van die ander twee beskuldigdes bevestig nie, aangesien hulle nie Dinsdag in die hof was nie. Lewis het op sosiale media gesê sy is verheug oor die vonnis en verduidelik die voorval was baie traumaties. “Danksy die SAPD wat onverpoosd gewerk het, is dié boewe nou agter tralies. 15 jaar in die tronk. Doen dit ook vir ander slagoffers. Ek voel amper jammer vir hulle, maar dan dink ek hoe ek amper by die brug afgespring het om te vlug,” het sy op Twitter geskryf. Lees alle vorige berigte oor die SAUK-rooftog op Maroela Media.